Uitstalling werp lig op teleskoop | Netwerk24
Uitstalling werp lig op teleskoop
Deur Lientjie Mentz 06 Desember 2018 06:02
’n Uitstalling van die 13 duim Alvan Clark-teleskoop waarmee die eerste foto's van Mars geneem is, is op Saterdag 24 November by die Boyden-sterrewag geopen.
Dawie van Jaarsveld, dosent aan die Universiteit van die Vrystaat en opvoedkundige beampte by die Boyden-sterrewag, by die nuwe uitstalling oor die Alvan Clark-teleskoop.
’n Besonderse uitstalling oor die teleskoop waarmee die eerste foto’s van Mars in 1888 geneem is, is op Saterdag 24 November by die Boyden-sterrewag geopen.
William Pickering het in 1888 foto’s van Mars met dié teleskoop by die Harvard-sterrewag in Amerika geneem.
Dié teleskoop, bekend as die 13 duim Alvan Clark-teleskoop, is in 1929 by die Boyden-sterrewag net buite Bloemfontein vir navorsing in die Suidelike Halfrond geïnstalleer.
Boyden, die eerste navorsings-sterrewag wat in die Suidelike Halfrond gebou is, dien as navorsingsentrum en museum en beskik vandag oor sewe teleskope.
Dawie van Jaarsveld en prof. Matie Hoffman, dosente aan die Universiteit van die Vrystaat, het dié uitstalling op ’n toer van die Vriende van Boyden aan die publiek bekend gestel.
In die vertrek waarna toergroepe saans na onder meer die planeet Mars kan kyk, is daar nou ’n verligte fotobeeld van die geskiedenis van dié teleskoop, inligting oor navorsing oor Mars, asook ’n voorbeeld van die plate waarmee die foto’s destyds geneem is.
Die Harvard-sterrewag het in 2016 twee oorspronklike plate waarmee Pickering in 1888 die foto’s van Mars geneem het, aan die Boyden-sterrewagmuseum geskenk. Interessant genoeg is die eerste kleurfoto’s van Mars in 1939 in die Lamont Hussey-sterrewag op Naval Hill deur Earl Slipher geneem.
Die Lamont-teleskoop is onlangs in die veld op Naval Hill gevind en word nou voor die Naval Hill-planetarium opgerig.
Van Jaarsveld, opvoedkundige beampte van Boyden, sê hulle neem gereeld toergroepe na die Naval Hill-planetarium en na die Boyden-sterrewag.
Die Naval Hill-planetarium is in 2013 as die eerste digitale planetarium in Suid-Afrika omskep.
Die Boyden-museum is ’n ware skatkis van inligting oor die hemelruim, asook die geskiedenis van sterrekyk by Boyden en in Suid-Afrika.
Tydens Saterdag se geselligheid het Quinton Kaplan, ’n meestersgraadstudent, die gehoor van sy navorsing oor die unieke AR Scorpii-binêre stelsel vertel.
Benewens toergroepe en ope-aande, word daar gereeld op Saterdagaande vertonings oor die hemelruim in die Naval Hill-planetarium vertoon. Volg die Facebook-blad Boyden Observatory and the Naval Hill Planetarium vir meer inligting oor opkomende vertonings en toere.
Meer oor: Bloemfontein | Bloemnuus